《月庵歌》
宋代·邹极

吴侯之来适荒年，政修民苏犹解悬。庭无留讼狱屡空，百姓爱悦奸吏悛。

公馀何以度永日，坐督皂隶先疏泉。泉潴为沼净可鉴，清范即与名俱传。

今年时丰民事简，退食纵步山之巅。诛锄芜秽出古木，矫如虬龙上参天。

夷高培坳荫其下，百里胜景尽目前。烂柯石局候仙侣，月庵竹榻容醉眠。

或弄瑶琴或放歌，或谈玄理或安禅。圆虚洞照万缘息，乾坤有量斯无边。

庵中主人趣高上，喜我相过时留连。所嗟官满差迁去，肯顾衰翁须后贤。

作者简介：抚州宜黄人，字适中，或作通中，号一翁。英宗治平四年进士。累官湖南转运使，时掌盐法者争以羡余希进，极条其不便，遂罢归。后擢度支员外郎。哲宗元祐初除江西提刑。以亲丧力请致仕。有《宜川集》。